MT Il-Ġurnal Uffiċjali tal-Unjoni Ewropea C 107/4

Rapport Finali tal-Uffiċjal tas-Seduta (1)

COMP/M.6101 – UPM/Myllykoski u Rhein Papier

2012/C 107/03

SFOND

Fit-28 ta' Jannar 2011 il-Kummissjoni Ewropea rċeviet notifika ta' konċentrazzjoni proposta skont l-Artikolu 4 tar-Regolament dwar l-Għaqdiet (2) li permezz tiegħu l-korporazzjoni UPM-Kymmene Corporation (“UPM” jew “il-Parti li Tinnotifika”) takkwista, skont it-tifsira tal-Artikolu 3(1)(b) tar-Regolament dwar l-Għaqdiet, il-kontroll esklussiv tal-Myllykoski Corporation (“Myllykoski”) u Rhein Papier GmbH (“Rhein Papier”) (li huma wkoll magħrufin flimkien bħala “l-partijiet involuti l-oħrajn.”) Fl-4 ta' Marzu 2011, il-Kummissjoni adottat deċiżjoni li tiftaħ proċeduri skont l-Artikolu 6(1)(c) tar-Regolament dwar l-Għaqdiet.

PROĊEDURA BIL-MIKTUB

Fil-5 ta' Mejju 2011 intbagħtet Dikjarazzjoni ta' Oġġezzjonijiet (“DO”) lill-parti li tinnotifika fejn il-Kummissjoni stabbiliet il-konklużjoni preliminari li l-konċentrazzjoni notifikata timpedixxi b'mod sinifikanti l-kompetizzjoni effettiva fir-rigward ta' karta illustrata fi grad eċċezzjonali (“SC”). It-tħassib kien dwar jekk il-karta SC għandhiex titqies bħala suq separat jew parti mis-suq ta' prodotti akbar li jħaddan tipi ta' karta ta' magażin oħra (SC, irfinuti b'kisja minn magna (“MFC”) u rollijiet miksija mekkanikament (“CMR”)). UPM wieġbet għad-DO fiż-żmien stipulat, fl-20 ta' Mejju 2011.

Aċċess għal fajl

Fis-6 ta’ Mejju 2011 ingħata aċċess parzjali għall-fajl. Dokumenti supplementari ġew ipprovduti lil UPM fit-12, 18 u 19 ta' Mejju. UPM ilmentat mad-DĠ Kompetizzjoni dwar dan l-aċċess allegatament tard għall-fajl. Madankollu, billi l-UPM ma semmewli xejn minn dan, u billi ma tat l-ebda argument konvinċenti dwar għaliex ma setgħetx tiddefendi lilha nfisha b'mod effikaċi, inqis li d-dewmien fl-aċċess għal partijiet mill-fajl ma jippreġudikax id-drittijiet tad-difiża ta' UPM.

Smigħ ta’ partijiet terzi

Approvajt status ta' parti terza interessata lil klijent tal-partijiet, jiġifieri Bertelsmann AG u xi sussidjarji tagħha, inklużi Gruner + Jahr AG & Co, Mohn media Mohndruck GmbH u Prinovis Ltd & Co KG (minn hawn 'l quddiem imsejħa flimkien “Bertelsmann”).

Approvajt ukoll l-istatus ta' parti terza interessata lil ċerti kredituri ta' Myllykoski (3), u Rhein Papier (4) wara li spjegawli l-involviment eċċezzjonali tagħhom f'din it-tranżazzjoni, u kif l-interessi tagħhom se jkunu speċifikament affetwati bir-riżultat tal-proċeduri.

Ġurnata qabel is-seduta orali rċevejt ukoll applikazjoni mingħand klijent ta' Myllykoski sabiex jattendi s-seduta orali. Quddiem applikazzjoni li mhix ċara biżżejjed, il-fatt li t-talba ġiet ippreżentata fi stadju daqstant tard, u li l-klijent ma kkontribwixxiex għall-investigazzjoni s'issa (5), kelli dubji serji jekk dan il-klijent setax jikkontribwixxi b'mod sinifikanti għall-kjarifikazzjoni tal-fatti relevanti għall-każ. Għaldaqstant iddeċidejt li ma nistedinx lil dan il-klijent għas-seduta orali. Madankollu infurmajt lill-klijent li seta' jingħata l-istatus ta' parti terza interessata u seta' jingħata l-opportunità li jinstema' bil-miktub, wara li japplika formalment, ħaġa li, madankollu, l-klijent m'għamilx.

Is-Smigħ Orali

Fit-tweġiba għad-DO, il-parti li tinnotifika talbet li tinstema' f'seduta orali, li saret nhar is-27 ta' Mejju 2011. Fuq talba tagħhom, stedint ukoll lill-partijiet terzi interessati (Bertelsmann, u lil Myllykoski u Rhein Papier lenders), li rajt li jistgħu jagħtu kontribut siewi fil-kjarifikazzjoni tal-fatti relevanti.

Fuq talbiet raġonevoli ta' kull UPM, Myllykoski u l-Myllykoski u Rhein Papier lenders, partijiet mill-preżentazzjonijiet tagħhom saru bil-bibien magħluqa.

L-ABBOZZ TA' DEĊIŻJONI

L-abbozz ta' deċiżjoni jipprovdi approvazzjoni mingħajr kundizzjonijiet tal-konċentrazzjoni proposta. L-oġġezzjonijiet stabbiliti fid-DO ġew riveduti – u mwarrba – mill-Kummissjoni fid-dawl ta', inter alia, il-kummenti bil-miktub tal-parti li tinnotifika, il-kontribuzzjoni tal-parteċipanti kollha fis-smigħ orali, u aktar investigazzjoni mwettqa wara d-DO.

KONKLUŻJONI

Ma rċivejt l-ebda ilment mill-parti li tinnotifika, il-partijiet l-oħra involuti, jew xi parti terza interessata sabiex jeżerċitaw id-dritt tagħhom li jinstemgħu. F'dan id-dawl u wara li ħadt kont tal-osservazzjonijiet msemmija hawn fuq, inqis li f’dan il-każ ġie rrispettat id-dritt tal-parteċipanti kollha fil-proċedimenti li jinstemgħu.

Brussell, l-4 ta’ Lulju 2011. Michael ALBERS

(1) Skont l-Artikoli 15 u 16 tad-Deċiżjoni tal-Kummissjoni (2001/462/KE, KEFA) tat-23 ta' Mejju 2001 dwar it-termini ta' referenza ta' Uffiċjali tas-Seduta f'ċerti proċeduri dwar il-kompetizzjoni (ĠU L 162, 19.6.2001, p. 21).

(2) Ir-Regolament tal-Kunsill (KE) Nru 139/2004 tal-20 ta' Jannar 2004 (ĠU L 24, 29.1.2004, p. 1).

(3) Bayerische Landesbank, Sampo Bank plc, Skandinaviska Enskilda Banken AB (publ) u Nordic Investment Bank (“Myllykoski Lenders (Lead Banks)”), f'isem Myllykoski lenders.

(4) Nordea Bank Finland plc (fil-kapaċità tiegħu bħala aġent ta' faċilità għall-istituzzjonijiet finanzjarji li huma kredituri ta' Rhein Papier)

(5) B'mod partikolari, il-klijent ma rrispondiex għal kwestjonarji mibgħuta mid-DĠ Kompetizzjoni waqt il-proċeduri.